Nibe festival kan igen invitere publikum til fest og farver ved den årlige festival i juni, og det glæder både festivalleder og den lokale håndboldklub.

Høj musik, fadøl og en helt masse glade fest mennesker. Det er en følelse, der næsten er fortrængt efter to år med coronarestriktioner. Men nu er der udsigt til, at der igen kan blive plads til fest og farver, når coronarestriktionerne lempes. De lempede restriktioner betyder nemlig, at festivalerne muligvis igen kan gøre plads til de glade festivalgæster, og det er festivalleder fra Nibe Festival Peter Møller Madsen lettet over. - Savnet til, at det hele skal kulminere, har jo været ufatteligt stort, og glæden ved, at det nu kommer til at ske, er ubeskriveligt, siger han. Festival er en gevinst for foreningen Nibe HK Festivalernes tilbagekomst er ikke kun en gevinst for arrangørerne bag. Det er det i høj grad også for foreningslivet. Håndboldklubben Nibe HK har tjent gode penge til klubkassen gennem festivallen. Ved forrige festival arbejdede både spillere, trænere og forældre sig nemlig til 100.000 kr. Det svarer til omtrent en syvendedel af klubbens årsomsætning. - Når vi så er godt bemidlet, så har vi mulighed for at støtte op omkring de interesser og fællesskaber, som Nibe HK er en stor del af, siger Monica Nord, som er formand for ungdomsudvalget for Nibe HK. Hvis coronaepidemien fortsat tillader det, vil festivallen blive afholdt fra 29. juni til 2. juli 2022.